Virallinen lehti nro C 117 , 16/04/1998 s. 0095



KIRJALLINEN KYSYMYS E-2898/97 komissiolle esittäjä(t): Bartho Pronk (PPE) (17. syyskuuta 1997) Aihe: Euroopan unionin sairausvakuutus Kun alankomaalaiset yksityisesti vakuutetut henkilöt liikkuvat Euroopan unionin alueella, heillä ei ole oikeutta lomakkeeseen E-111 kiireellisen lääkärinhoidon saamiseksi toisessa jäsenvaltiossa asetuksen 1408/71 ((EYVL L 149, 5.7.1971, s. 2. )) liitteen VI nojalla (sosiaaliturvasääntöjen soveltaminen yhteisön sisällä liikkuviin työntekijöihin ja yksityisyrittäjiin sekä heidän perheenjäseniinsä). 1. Onko totta, että kansallista vakuutusjärjestelmää soveltavassa Ruotsissa lääkärinhoitoa saavien muiden EU-maiden kansalaisten täytyy palauttaa lomake E-111 riippumatta siitä, onko heillä kotimaassaan yksityinen vakuutus tai kuuluvatko he kansallisen järjestelmän piiriin? 2. Missä muissa kansallista sairausvakuutusjärjestelmää soveltavissa EU-maissa lääkärinhoidon yhteydessä vaaditaan lomaketta E-111? 3. Missä määrin sellaiset henkilöt, jotka eivät pysty palauttamaan lomaketta E-111 - koska he eivät esimerkiksi saa sellaista - joutuvat maksamaan lääkärinhoidosta hoidon todellisia kustannuksia korkeamman hinnan? 4. a) Menettävätkö yksityisesti vakuutetut alankomaalaiset Euroopan unionin perustamissopimuksen 7 a, 8 a ja 51 artiklan mukaisen oikeuden vapaaseen liikkuvuuteen, koska heillä ei ole oikeutta saada korvausta kiireellisestä lääkärinhoidosta heidän ollessaan jossakin toisessa jäsenvaltiossa, joka soveltaa kansallista sairausvakuutusjärjestelmää? b) Eikö tämä ole porsaanreikä Euroopan unionin sosiaaliturvalainsäädännössä? Komission jäsenen Pádraig Flynnin komission puolesta antama vastaus (10. marraskuuta 1997) Komissio haluaa kiinnittää arvoisan parlamentin jäsenen huomion siihen tosiasiaan, että E 111 -lomake annetaan asetuksen (ETY) N:o 1408/71 ja asetuksen (ETY) N:o 574/72 ((Asetukset on saatettu ajantasalle asetuksella (EY) N:o 118/97, 2.12.1996, sosiaaliturvajärjestelmien soveltamisesta yhteisön alueella liikkuviin palkattuihin työntekijöihin, itsenäisiin ammatinharjoittajiin ja heidän perheenjäseniinsä annetun asetuksen (ETY) N:o 1408/71 sekä asetuksen (ETY) N:o 1408/71 täytäntöönpanomenettelystä annetun neuvoston asetuksen (ETY) N:o 574/72 muuttamisesta ja saattamisesta ajan tasalle, EYVL L 28, 30.1.1997. )) säännösten mukaisesti henkilöille, joilla on jonkin jäsenvaltion lainsäädännön perusteella sairaanhoitokulut kattava vakuutusturva. Lomakkeessa ilmoitetaan kyseinen vakuutus ja lomakkeen haltijan oikeus saada sairaanhoitoa sen jäsenvaltion lukuun, jossa henkilö on vakuutettuna. Sairaanhoidosta huolehtii soveltamaansa lainsäädäntöä noudattaen se jäsenvaltio, jonka alueella henkilö väliaikaisesti oleskelee (asetuksen N:o 1408/71 22 ja 22 b artiklan mukaisesti). Sairaanhoitopalvelut antanut jäsenvaltio voi vaatia korvauksia kuluistaan siltä jäsenvaltiolta, jossa hoidettu henkilö on vakuutettu (asetuksen (ETY) N:o 574/72 93 artiklan mukaisesti). Järjestelmää sovelletaan ainoastaan lakisääteisiin vakuutuksiin, ei yksityisiin vakuutuksiin. Edellä mainittujen asiakirjojen perusteella komissio voi antaa seuraavat vastaukset arvoisan parlamentin jäsenen kysymyksiin. 1. Komission tietojen mukaan ruotsalaiset laitokset vaativat E 111 -lomakkeen kaikilta Ruotsissa hoitoa haluavilta henkilöiltä, jotka oleskelevat Ruotsissa väliaikaisesti ja jotka ovat vakuutettuja jonkin muun jäsenvaltion järjestelmässä. Ainoastaan lakisääteisen järjestelmän perusteella vakuutetut henkilöt voivat esittää kyseisen lomakkeen ja käyttää hyväkseen edellä mainittuja yhteisöoikeuden säännöksiä. 2. Komissio haluaa muistuttaa, että jäsenvaltiolla on oikeus vaatia E 111 -lomaketta henkilöltä, joka oleskelee valtion alueella väliaikaisesti, myös siinä tapauksessa, että kyseisessä jäsenvaltiossa ei ole kansallista terveydenhoitojärjestelmää. Jotkut jäsenvaltiot eivät vaadi lomaketta kaikissa tapauksissa, mutta siinä tapauksessa ne eivät käytä asetuksessa (ETY) N:o 574/72 säädettyä jäsenvaltioiden välistä korvausjärjestelmää. 3. Komissiolla ei ole käytettävissä tarkkoja tietoja sellaisilta henkilöiltä laskutetuista sairaanhoitokuluista, joilla ei ole ollut E 111 -lomaketta. 4. Komission mielestä yksityisen sairausvakuutuksen alueellinen kattavuus määrätään vakuuttajan ja vakuutetun välisessä sopimuksessa. Komissio tutkii parhaillaan sitä, voidaanko Alankomaiden yksityisiä vakuutusjärjestelmiä pitää lakisääteisinä Alankomaissa viime aikoina tehtyjen lakimuutosten vuoksi. Siinä tapauksessa näihin järjestelmiin sovellettaisiin edellä mainittuja säännöksiä.